Tänaseks kogutud materjalid viitavad korruptsioonivastases seaduses kehtestatud toimingupiirangute teadvatele rikkumistele linnavolikogus, teatas prokuratuur.

Kahtlustuste kohaselt ei ole Narva linnavolikogu liikmed ennast taandanud hääletamisest volikogu istungitel, kui otsustati nendega seotud äriühingute suhtes Narva linna omandis oleva vara tasuta võõrandamise või äriühingu finantseerimise küsimusi.

Kriminaalasja kohtueelset menetlust viib läbi kaitsepolitseiamet ning juhib Viru Ringkonnaprokuratuur.

Viru ringkonnaprokuratuuri pressinõunik Jelena Filippova ütles Delfile, et täna toimusid läbiotsimised ja võimalusel ka ülekuulamised. Kahtlustusi pole Narva poliitikuile veel esitatud, kui see homme tehtud saab, tuleb ka lisainfot. Ta märkis, et jutt käib rohkem kui kahest volikogulasest, soovimata täpsustada, kui palju kohalikke poliitikud täpsemalt uurimise all on.

Delfile teadaolevalt on kapo üle kuulanud lausa kaheksa Narva volikogulast, välistatud polevat ka uued ülekuulamised.

Narva keskerakondlasi juhib europarlamendi saadik Yana Toom. Delfile antud kiirusutluses ütles ta, et Keskerakond ei kavatse Narvas ainuvõimust kramplikult kinni hoida, kui prokuratuuri ja kapo üles visatud süüdistused peaksid osutuma tõelevastavateks. „Ma väga loodan, et Keskerakond ei soosi enam kunagi korruptsiooni,“ ütles Toom Delfile. Ta tõdes, et ei ole veel ühegi üle kuulatud keskerakondlasega suhelnud, ei soovi seega inimestele ka kuidagi meedia vahendusel peale hüpata ega liiga teha, ent selge on et süüdistuste tõeks osutudes kõnealustel isikutel Keskerakonnas kohta olla ei saa. Siinkohal tulebki mängu Toomi lubadus ainuvõimust mitte kümne küünega kinni hoida.

Toom lisas, et ta ei pea Narvat hoolimata asjaolust, et 31-st kohalikust volikogu liikmest lausa kaheksa on kapo poolt üle kuulatud, kuidagi korruptiivsemaks paigaks, kui näiteks Viljandit. "Narva ei ole mingi korruptsioonipealinn," ütles ta Delfile.

Olukorrale lisab pinevust asjaolu, et Narva on praegu ilma volikogu esimeheta - Aleksandr Jefimov mõisteti juunis lõplikult süüdi kelmuses. Eelmisel neljapäeval toimus linnavolikogu erakorraline istung, mille peamine teema oli volikogule juhi valimine. Ainus kandidaat oli Narva ainsa opositsioonierakonna Meie Narva esindaja Ants Kutti. Valimine kukkus Keskerakonna saadikute mitteosalemise tõttu läbi.